Jello Biafra

**Eric Reed Boucher** (Boulder, Colorado, 1949ko maiatzaren 26a -), ***Jello Biafra*** izengoitiaz ezaguna, estatubatuar punk musikari eta ekintzaile politikoa da. Taldearen lehen etapan, *Dead Kennedys* taldeko kantaria eta liderra izan zen. Askoren iritziz, punk mugimenduaren lider intelektuala da. Taldea desegin ondoren, hitz mintzatuzko artista eta bakarlari bihurtu zen, eta bi generoetako album ugari argitaratu zituen Alternative Tentacles diskoetxearen bidez. Bere bizitza politikoan, Alderdi Berdeko kide aktiboa da eta bere ikuspegi politiko aurrerakoiekin lotutako aktibismo kanpainetan parte hartzen du. Anarkista ere bada Laster nazioarteko politikarekiko interesa garatu zuen eta gurasoek gaia gehiago ikas zezan bultzatu zuten. Txikitan, irrikaz ikusten zituen berriak. Bere gaztaroko memoriarik goiztiarrenetako bat John F. Kennedyren hilketa da. Rock musikaren zalea izan zela dio, 1965ean lehenengoz entzun zuenetik, bere gurasoek ustekabean rock irrati-kate bat sintonizatu zutenetik. Urte askoan, 1950eko hamarkadako rockabillyak eta surf musikak liluratu zuten, egun arte dituen gustuak. 1970eko hamarkadan, aktibismoko jardueretan parte hartu zuen, garai hartako hainbat gertakariren aurrean erreakzionatuz, besteak beste, Vietnamgo Gerra, Chicagoko zazpien epaiketa eta Kent Estatu Unibertsitateko sarraskia.

1977ko urtarrilean ekin zion bere ibilbide musikalari, *The Ravers* punk rock bandarako musika teknikari gisa. Geroago, *The Nails* izena hartu zuen. Urte hartan, Kaliforniako Unibertsitatera joaten hasi zen, eta bertan ekonomia ikasi zuen. Lau hilabete eman zituen antzerki tailerretan ikasten eta San Frantziskoko punk mugimenduan sartu zen. 1978ko ekainean, Londresera egin zuen bidaiaren ondoren, non garai hartako hiri-tribu askotarikoen filosofia eta portaera ikusi eta aztertu zituen, East Bay Ray gitarra-jotzailearen iragarki bati erantzun zion eta elkarrekin *Dead Kennedys* taldea sortu zuten. Biafra 'Occupant' ezizenarekin hasi zen bandarekin, baina handik gutxira bere egungo izen artistikoa erabiltzen hasi zen. Biafrak taldearen kantak idazten zituen, gehienak politikoak eta umore sardonikoa erakusten zutenak, batzuetan zentzugabea, jorratu beharreko gaien seriotasuna gorabehera. 1979ko ekainean, Biafrak Alternative Tentacles disketxea sortu zuen, eta Dead Kennedys taldeak bere lehen singlea kaleratu zuen, *California Über Alles* ospetsua. Biafrak diskoetxea sortu zuen bandari albumak emititzeko aukera emateko, diskoetxe handien presioa jasan behar izan gabe beren musika aldarazteko (diskoetxe handiak haiekin sinatzeko prest ez zeuden arren, euren abestiak eztabaidagarriegiak zirela uste baitzuten). Erresuma Batuko *Cherry Red*ekin eta Estatu Batuetako *IRS Records*ekin bere lehen albumerako, *Fresh Fruit for Rotting Vegetables*, itundu ondoren, taldeak bere ondorengo album guztiak *Alternative Tentacles*en kaleratu zituen, taldea desegin ondoren emandako zuzeneko albumak izan ezik, beste kideek grabazioak konpilatu baitzituzten Biafraren onespenik gabe. Biafra konpainiaren jabea da sortu zenetik, baina ez du soldatarik jasotzen bere postuarengatik (postu horri buruz ari denean, "nagusi absente" dela dio).

Hastapenetan Brujerian parte hartu ondoren, eta Melvins (Jelvins), Ministryren Al Jourgensenen (*Lard*) eta beste kolaborazio batzuen ondoren, egun Guantanamo School of Medicine hardcore punk bandan dihardu.

## Diskografia hautatua
### *Dead Kennedys*
* 1980 – *Fresh Fruit for Rotting Vegetables*
* 1981 – *In God We Trust, Inc.*
* 1982 – *Plastic Surgery Disasters*
* 1985 – *Frankenchrist*
* 1986 – *Bedtime for Democracy*
* 1987 – *Give Me Convenience or Give Me Death*

### *Spoken Word*
* 1987 – *No More Cocoons*
* 1989 – *High Priest of Harmful Matter: Tales From the Trial*
* 1991 – *I Blow Minds for a Living*
* 1994 – *Beyond the Valley of the Gift Police*
* 1998 – *If Evolution Is Outlawed, Only Outlaws Will Evolve*
* 2000 – *Become the Media*
* 2002 – *The Big Ka-Boom, Pt. 1*
* 2002 – ''Machine Gun in the Clown's Hand*
* 2006 – *In the Grip of Official Treason*

### *Lard*
* 1989 – *The Power of Lard*
* 1990 – *The Last Temptation of Reid*
* 1997 – *Pure Chewing Satisfaction*
* 2000 – *70's Rock Must Die*

### *Jello Biafra and the Guantanamo School of Medicine*
* 2009 – *The Audacity of Hype*
* 2011 – *Enhanced Methods of Questioning*
* 2012 – SHOCK-U-PY
* 2013 – *White People and the Damage Done*
* 2020 – *Tea Party Revenge Porn''

## Erreferentziak 
## Kanpo estekak